സീതാംശു യശസ്ചന്ദ്ര

ഗുജറാത്തി കവിയും നാടകകൃത്തും സാഹിത്യനിരൂപകനുമാണ് സീതാംശു യശസ്ചന്ദ്ര മേത്ത (ജനനം: 1941). ഇദ്ദേഹത്തിന്റെ ജടായു എന്ന കവിതാ സമാഹാരത്തിന് 1987-ലെ കേന്ദ്ര സാഹിത്യ അക്കാദമി അവാർഡും വഖാർ എന്ന കവിതാസമാഹാരത്തിന് 2017-ലെ സരസ്വതി സമ്മാനവും ലഭിച്ചിട്ടുണ്ട്. 2006-ൽ ഇന്ത്യയിലെ ഏറ്റവും ഉയർന്ന നാലാമത്തെ സിവിലിയൻ ബഹുമതിയായ പത്മശ്രീ നൽകി രാജ്യം ഇദ്ദേഹത്തെ ആദരിച്ചിരുന്നു.

 ആദ്യകാല ജീവിതം 
1941 ഓഗസ്റ്റ് 18-ന് ഗുജറാത്തിലെ കച്ച് ജില്ലയിലുള്ള ഭുജ് ഗ്രാമത്തിലാണ് സിതാംശു യശശ്ചന്ദ്ര മേത്തയുടെ ജനനം. മുംബൈയിലെ സെന്റ് സേവ്യേഴ്സ് കോളേജിൽ നിന്നു ഗുജറാത്തിയിലും സംസ്കൃതത്തിലും ബി.എ. ബിരുദം നേടിയ സീതാംശു മേത്ത 1965-ൽ ബോംബെ സർവകലാശാലയിലെ ബിരുദാനന്തര ബിരുദപഠനം പൂർത്തിയാക്കി. 1970-ൽ അമേരിക്കയിലെ ഇന്ത്യാന സർവകലാശാലയിലും പഠിച്ചിട്ടുണ്ട്. 1966 മേയ് 8-ന് അഞ്ജനിബെന്നിനെ വിവാഹം കഴിച്ചു. രണ്ടു മക്കളാണ് ഇവർക്കുള്ളത്.

 ഔദ്യോഗിക ജീവിതം 
1972 മുതൽ 1975 വരെ മിഥിബായ് കോളേജിലും 1983-ൽ മഹോരാജാ സോയാജിറാവു യൂണിവേഴ്സിറ്റി ഓഫ് ബറോഡയിലും ഗുജറാത്തി അധ്യാപകനായി പ്രവർത്തിച്ചു. പിന്നീട് പല സർവകലാശാലകളിലും അധ്യാപകനായിരുന്ന സിതാംശു സൗരാഷ്ട്ര സർവകലാശാലയുടെ വൈസ് ചാൻസലറായും സേവനമനുഷ്ഠിച്ചിട്ടുണ്ട്. 1977-ൽ കേന്ദ്ര സാഹിത്യ അക്കാദമിയുടെ എൻസൈക്ലോപീഡിയ ഓഫ് ഇന്ത്യൻ ലിറ്ററേച്ചർ എന്ന പ്രസിദ്ധീകരണത്തിന്റെ എഡിറ്ററായി നിയമിതനായി.

 കൃതികൾ 
സിതാംശു മേത്ത പ്രധാനമായും ഗുജറാത്തി ഭാഷയിലാണ് കൃതികൾ എഴുതിയിരുന്നത്. അവയിൽ പലതും ഹിന്ദിയിലേക്കും മറ്റു ഭാഷകളിലേക്കും തർജ്ജമ ചെയ്യപ്പെട്ടിട്ടുണ്ട്. പ്രധാനമായും സർറിയലിസം ശൈലിയിലാണ് സിതാംശു മേത്ത രചനകൾ നിർവ്വഹിച്ചിരുന്നത്. ഒഡീസസ് നു ഹസേലു (1974), ജടായു (1986) and വഖാർ (2008) എന്നിവയാണ് സീതാംശുവിന്റെ പ്രധാന കവിതാസമാഹാരങ്ങൾ. 1978-ൽ മോഹൻ ജൊദാരോ എന്ന കവിതാ സമാഹാരം ഒരു സംസ്കൃത മാസികയിൽ പ്രസിദ്ധീകരിക്കുകയുണ്ടായി. നിരവധി ഇംഗ്ലീഷ് നാടകങ്ങൾ ഗുജറാത്തിയിലേക്കു പരിഭാഷപ്പെടുത്തിയിട്ടുണ്ട്.

 പുരസ്കാരങ്ങൾ 
ജടായു എന്ന കവിതാ സമാഹാരത്തിനു 1987-ലെ കേന്ദ്ര സാഹിത്യ അക്കാദമി അവാർഡ് ലഭിച്ചു. അതേ വർഷം തന്നെ രഞ്ജിത്രം സുവർണ ചന്ദ്രക് പുരസ്കാരവും ലഭിച്ചു. 2006-ൽ രാജ്യത്തെ ഏറ്റവും ഉയർന്ന നാലാമത്തെ ബഹുമതിയായ പത്മശ്രീ നൽകി ഇദ്ദേഹത്തെ ആദരിച്ചു. മധ്യപ്രദേശ് സർക്കാരിന്റെ രാഷ്ട്രീയ കബീർ സമ്മാൻ (1998) ഗുജറാത്ത് സർക്കാരിന്റെ നാനാലാൽ പുരസ്കാരം എന്നിവ ഉൾപ്പെടെ ധാരാളം പുരസ്കാരങ്ങളും സിതാംശു മേത്ത നേടിയിട്ടുണ്ട്. വഖാർ എന്ന കവിതാ സമാഹാരത്തിന് 2017-ലെ സരസ്വതി സമ്മാനവും ലഭിച്ചു.

 അവലംബം 

 പുറം കണ്ണികൾ 



വർഗ്ഗം:ഗുജറാത്തി കവികൾ
വർഗ്ഗം:സരസ്വതി സമ്മാൻ പുരസ്കാരം നേടിയവർ
വർഗ്ഗം:കേന്ദ്ര സാഹിത്യ അക്കാദമി പുരസ്കാരം ലഭിച്ച ഗുജറാത്തി എഴുത്തുകാർ
വർഗ്ഗം:1941-ൽ ജനിച്ചവർ
വർഗ്ഗം:ഇന്ത്യൻ നാടകകൃത്തുക്കൾ
വർഗ്ഗം:പത്മശ്രീ പുരസ്കാരം ലഭിച്ചവർ
വർഗ്ഗം:ഇന്ത്യൻ വിവർത്തകർ